C 214/132
EL
Επίσημη Εφημερίδα της Ευρωπαϊκής Ένωσης
16.6.2023
Πέμπτη 19 Ιανουαρίου 2023
75.
γνωρίζει ότι οι εκκλήσεις για ενισχυμένη διαφάνεια δεν μπορούν να οδηγήσουν σε μειωμένη προστασία των νόμιμων οικονομικών συμφερόντων των πελατών και πρέπει να εμπίπτουν στα υφιστάμενα νομικά πλαίσια και στο καθεστώς προστασίας των δεδομένων· 76. καλεί τους εκπροσώπους της τράπεζας να αυξήσουν το επίπεδο συνεργασίας και αλληλεπίδρασης με το Κοινοβούλιο, ιδίως όσον αφορά τον έλεγχο χρηματοπιστωτικών δραστηριοτήτων· 77.
εκφράζει ανησυχία για το γεγονός ότι οι στόχοι που τέθηκαν στη στρατηγική για τη διαφορετικότητα και την ένταξη για την περίοδο 2018-2021 δεν έχουν επιτευχθεί πλήρως· καλεί την ΕΤΕπ να καταβάλει συγκεκριμένες προσπάθειες για τη βελτίωση της ισόρροπης εκπροσώπησης των φύλων στο προσωπικό της, ιδίως σε επίπεδο διοίκησης και ανώτερου στελεχικού δυναμικού· 78. κατανοεί ότι οι μειωμένες προσλήψεις κατά τη διάρκεια της πανδημίας της COVID-19, ο ειδικός χαρακτήρας των προφίλ που επιδιώκει η τράπεζα (στους ρόλους διαχείρισης κινδύνου, συμμόρφωσης και ΤΠ, που προσλαμβάνονται σε πολλές περιπτώσεις από τον τραπεζικό κλάδο και εξειδικευμένους τομείς οι οποίοι δεν χαρακτηρίζονται απαραιτήτως οι ίδιοι από διαφορετικότητα) και η ανταγωνιστικότητα της αγοράς εργασίας στο Λουξεμβούργο αποτελούν παραδείγματα των περιορισμών που πρέπει να λαμβάνονται υπόψη κατά την αξιολόγηση της συνολικής κατάστασης· 79. αναγνωρίζει τις μακροχρόνιες ανησυχίες και καταγγελίες σχετικά με τις τεράστιες μισθολογικές διαφορές μεταξύ των διοικητικών και των επαγγελματικών κατηγοριών προσωπικού· εφιστά την προσοχή στο υψηλό κόστος διαβίωσης στο Λουξεμβούργο και σημειώνει ότι ο διορθωτικός συντελεστής για το Λουξεμβούργο έχει καθοριστεί σε 100 %, αν και θα πρέπει να είναι υψηλότερος· επισημαίνει τις προκλήσεις που αντιμετωπίζουν τα μέλη του προσωπικού που απασχολούνται στη διοικητική κατηγορία και τον τρόπο με τον οποίο αυτές μπορούν να επηρεάσουν αρνητικά την ελκυστικότητα της εργασίας στην ΕΤΕπ και το βιοτικό επίπεδο του προσωπικού της· 80. ενθαρρύνει την τράπεζα να συνεχίσει να αναλαμβάνει δράση για την επίτευξη εμφανέστερης ισόρροπης εκπροσώπησης των φύλων εντός του οργανισμού της· 81.
εκφράζει την ικανοποίησή του για το γεγονός ότι η ΕΤΕπ παρακολουθεί συνεχώς τη γεωγραφική ισορροπία και ότι τα δεδομένα σχετικά με αυτή λαμβάνονται υπόψη για τις τρέχουσες και μελλοντικές διαδικασίες πρόσληψης· 82. επαναλαμβάνει την έκκλησή του προς την ΕΤΕπ να διασφαλίσει κατάλληλη γεωγραφική εκπροσώπηση από όλα τα κράτη μέλη στη διοίκησή της, λαμβάνοντας υπόψη τις αρμοδιότητες και τα προσόντα των υποψηφίων· καλεί την τράπεζα να δημοσιεύσει ετήσια στατιστική ανάλυση με ταξινόμηση ανά φύλο και υπηκοότητα για τις μεσαίες και ανώτερες διευθυντικές θέσεις· 83. σημειώνει τις δύο προτάσεις για ένα πλαίσιο σχετικά με το δικαίωμα στην απεργία και ένα πλαίσιο για την αναγνώριση των συνδικαλιστικών οργανώσεων, και αντιλαμβάνεται ότι η Διευθύνουσα Επιτροπή θα εγκρίνει έγκαιρα τα εν λόγω πλαίσια· 84. καλεί την Τράπεζα να υποβάλει περαιτέρω έκθεση σχετικά με τα μέτρα εφαρμογής που έχουν τεθεί σε εφαρμογή με βάση την έρευνα του 2021 για την υγεία και την ευεξία· ειδικότερα, καλεί την Τράπεζα να υποβάλει έκθεση σχετικά με τη διαφάνεια στην εσωτερική διαχείριση και τις εσωτερικές διαδικασίες πρόσληψης, καθώς και σχετικά με τα μέτρα που ελήφθησαν για την αντιμετώπιση των αποτελεσμάτων των «ερευνών ικανοποίησης του προσωπικού»· Συνέχεια που δόθηκε στις συστάσεις του Κοινοβουλίου 85. καλεί την ΕΤΕπ να συνεχίσει να υποβάλλει στοιχεία σχετικά με την πορεία και την κατάσταση προηγούμενων συστάσεων που διατύπωσε το Κοινοβούλιο στα ετήσια ψηφίσματά του, ιδίως όσον αφορά: α) τις επιπτώσεις (οικονομικές, περιβαλλοντικές και κοινωνικές) της επενδυτικής στρατηγικής της και τα αποτελέσματα που έχουν επιτευχθεί και τα οποία συμβάλλουν στην ισόρροπη και απρόσκοπτη ανάπτυξη της εσωτερικής αγοράς κατά το συμφέρον της Ένωσης· β) τις δράσεις που εγκρίνονται για την ενίσχυση της καταπολέμησης των ανάρμοστων συμπεριφορών και των συγκρούσεων συμφερόντων, της φοροαποφυγής, της απάτης και της διαφθοράς· γ) τα μέτρα για την ενίσχυση της στήριξης των μικρών και μεσαίων επιχειρήσεων και των επιλέξιμων οικονομικών φορέων κατά την εφαρμογή των πολιτικών της ΕΕ και για την αποφυγή νέων απαιτήσεων που δημιουργούν περισσότερη γραφειοκρατία για τις μικρές και μεσαίες επιχειρήσεις· δ) τη συνέχεια που θα δοθεί στις εκκλήσεις και τα αιτήματα που διατυπώνονται στο παρόν ψήφισμα· o o
o
86. αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, ενώ επίσης καλεί το Διοικητικό Συμβούλιο της ΕΤΕπ και το Συμβούλιο να διεξαγάγουν συζήτηση επί του παρόντος ψηφίσματος.